MUNICIPIUL SATU MARE

CABINET PRIMAR

Nr. 43807/23.07.2026
Primarul Municipiului Satu Mare, Kereskényi Gábor,
În temeiul prevederilor art. 136 alin. (1) din O.U.G.nr.57/2019 privind Codul Administrativ, cu modificările și completările ulterioare, îmi exprim inițiativa de promovare a proiectului de hotărâre privind aprobarea înființării „Muzeului industrializării forțate și al dezrădăcinării - Satu Mare”, în cadrul aparatului de specialitate al Primarului Municipiului Satu Mare, proiect în susținerea căruia formulez următorul:
REFERAT DE APROBARE


Contextul istoric, identitar și oportunitatea proiectului

Având în vedere obligațiile asumate de către Municipiul Satu Mare în cadrul contractului de finanțare prin Planul Național de Redresare și Reziliență (PNRR) pentru înființarea și operaționalizarea „Muzeului industrializării forțate și al dezrădăcinării – Satu Mare”, se impune crearea cadrului normativ local de organizare și funcționare a noii structuri culturale.

Identitatea culturală, socială și urbanistică a Municipiului Satu Mare este profund marcată de mutațiile structurale survenite în perioada regimului comunist. Procesele de industrializare accelerată, sistematizare urbană și transfer masiv al populației din mediul rural au reconfigurat definitiv structura comunității noastre, generând fenomene complexe de dezrădăcinare socială și culturală, dar și destrămarea modului tradițional de viață.

Păstrarea memoriei colective a comunității sătmărene care a trăit această relocare reprezintă o datorie morală și o obligație instituțională. Generațiile tinere au dreptul la un spațiu instrucțional modern, care să ofere o înțelegere critică, obiectivă și echilibrată a acestor etape istorice recente și a impactului profund pe care deciziile politice totalitare l-au avut asupra vieții cotidiene și a relației dintre individ, comunitate și stat. 

Din acest punct de vedere, viitorul muzeu nu va fi doar un simplu spațiu expozițional pasiv, ci se va manifesta ca un instrument social activ, un centru de referință regional destinat cunoașterii, dialogului intergenerațional și reconcilierii istorice.

I. Cadrul de finanțare și angajamentele contractuale din fonduri europene

Municipiul Satu Mare a valorificat cu succes oportunitățile strategice de finanțare nerambursabilă oferite de Uniunea Europeană prin mecanismele de redresare post-pandemie. În conformitate cu Planul Național de Redresare și Reziliență al României (PNRR), aprobat de Consiliul UE, și în baza Contractului de finanțare nr. 5/17.10.2022, administrația locală și-a asumat implementarea proiectului de infrastructură culturală în cadrul Componentei C11 – Turism și cultură, Investiția I2 – Modernizarea/crearea de muzee și memoriale.

Pentru a asigura sustenabilitatea financiară și operațională stipulată în contractul PNRR și aprobată inițial prin HCL nr. 202/2022, este imperativă crearea cadrului instituțional local. Astfel, se propune înființarea „Muzeului industrializării forțate și al dezrădăcinării - Satu Mare” ca instituție de interes local, fără personalitate juridică, integrată organic ca structură în aparatul de specialitate al Primarului Municipiului Satu Mare. 

Toate veniturile proprii generate (vânzări de bilete, ghidaje, parteneriate, utilizarea spațiului multifuncțional) vor fi virate integral la bugetul local cu destinație specială, exclusiv pentru finanțarea cheltuielilor de operare, întreținere și dezvoltare, garantând astfel viabilitatea pe termen lung a investiției.

III. Resursele umane, structura de personal și atribuțiile specifice

Pentru asigurarea durabilității proiectului și atingerea indicatorilor de performanță stabiliți, este imperios necesară definirea unei structuri de personal formată din 10 specialiști. Această structură va funcționa eficient, fără personalitate juridică, integrată în aparatul de specialitate al Primarului, utilizând la maximum capacitatea logistică și administrativă existentă în compartimentele suport ale instituției noastre. Din numărul total de posturi al Primăriei Municipiului Satu Mare, se propune alocarea a 10 posturi de natură contractuală, cu contracte individuale de muncă încheiate pe o perioadă de 5 ani (corespunzătoare duratei de durabilitate a proiectului).
Conform organigramei și statului de funcții anexate, structura de personal este strict calibrată pe nevoile instituției, activitatea fiind coordonată direct de către Șeful Serviciului Coordonare Instituții Subordonate, Comunicare, Cultură și Sport. 

Posturile propuse sunt repartizate astfel:

· Muzeograf (1 post): Responsabil cu evidența, inventarierea și documentarea științifică a bunurilor culturale din patrimoniu.

· Istoric (1 post): Destinat cercetării științifice a tematicii industrializării forțate și a regimului comunist, elaborării de studii și publicații.

· Curator (1 post): Însărcinat cu conceperea planului expozițional, tematicii expozițiilor permanente/temporare și dispunerea instalațiilor multimedia.

· Educator Muzeal (1 post): Dedicat elaborării și implementării programelor educative pentru tineri, elevi (inclusiv Programul „Școala Altfel”) și studenți.

· Sociolog (1 post): Responsabil cu cercetarea sociologică de teren, colectarea mărturiilor orale și a istoriilor trăite de comunitățile afectate.

· Inginer de Sistem (1 post): Specializat în administrarea rețelei IT, a sistemului BMS (Building Management System) al clădirii pentru controlul instalațiilor interactive și actualizarea website-ului.

· Conservator (1 post) : responsabil cu recepția fizică a bunurilor culturale, organizarea și securitatea depozitelor de patrimoniu, evidența scriptică a mișcării bunurilor (intrări/ieșiri) și predarea exponatelor către săli.
· Supraveghetor Muzeu (2 posturi): Pentru asigurarea securității, integrității bunurilor culturale expuse în săli și monitorizarea fluxului de vizitatori.

· Controlor Bilete (1 post): Destinat gestionării încasărilor tarifelor de acces, evidenței zilnice a vizitatorilor și eliberării biletelor.

Sprijinul logistic, administrativ-suport, financiar-contabil, resursele umane, asistența juridică și achizițiile publice vor fi asigurate direct și integral de către serviciile de specialitate și direcțiile din cadrul aparatului de specialitate al Primarului.

IV. Grupul țintă/ Beneficiari

Grupul țintă identificat este reprezentat de locuitorii municipiului și județului Satu Mare, respectiv ai întregii regiuni de Nord-Vest, aproximativ 2,5 milioane locuitori.

Beneficiarii direcți sunt locuitorii Municipiului Satu Mare aproximativ 102.000 locuitori, vizitatori ai muzeelor, actori în domeniul culturii implicați în organizarea de vernisaje, expoziții sau alte evenimente culturale.

Beneficiarii finali/ indirecți sunt cetățenii municipiului Satu Mare, comunitatea sătmăreană în general (cca. 102.000 locuitori).

1. Publicul larg ( local, național și internațional)

· Persoane interesate de perioada comunistă trăită în istoria recentă a României;

· Turiștii care vor vizita municipiul Satu Mare, oraș cu un trecut industrial mai ales pe sectorul de construcții mașini/ utilaje miniere, prelucrarea lemnului și mobilier, textile;

· Public interesat de memoria colectivă/ locuitorii municipiului Satu Mare și a regiunii;

2. Tineri și elevi

· Elevi care studiază perioada comunistă, care sunt interesați să afle detalii despre perioada aceasta și vor să înțeleagă trecutul municipiului Satu Mare (industrializarea forțată și urbanizarea);

3. Profesori și educatori

· Sprijin pentru predarea istoriei comuniste într-un mod non-formal și mai aplicat;

· Resursă didactică alternativă pentru perioada de activitate "Școala Altfel"

4. Studenți, cercetători, muzeografi și actori cheie în domeniul cultural

· Interesați de domenii cum ar fi istoria contemporană/ comunistă, sociologie, antropologie, studii urbane;

· Care vor acces la arhive, mărturii, obiecte din perioada comunistă, studii de caz etc;

· Organizatori de vernisaje, expoziții sau orice alt tip de evenimente culturale

5. Comunități afectate direct

· Foști muncitori industriali;

· Persoane strămutate din mediul rural în municipiul Satu Mare în perioada de industrializare;

· Familii afectate de demolări, relocări sistematizări urbane – muzeul devine un spațiu de validare a memoriei și experienței lor trăite.

V. Concluzii și propunere de adoptare

Având în vedere conformitatea deplină a prezentului proiect cu normele tehnicii legislative (Legea nr. 24/2000), cu legislația națională din domeniul culturii (Legea nr. 311/2003 a muzeelor) și cu prevederile Codului administrativ, cu modificările și completările ulterioare (OUG nr. 57/2019),

Luând în considerare oportunitatea unică de a pune bazele unei instituții culturale de anvergură regională prin fonduri europene nerambursabile atrase, care va contribui direct la revitalizarea urbană, stimularea turismului local și educația civică a tinerelor generații,

Supun spre analiză și dezbatere Consiliului Local al Municipiului Satu Mare proiectul de hotărâre privind aprobarea înființării „Muzeului industrializării forțate și al dezrădăcinării - Satu Mare”, în cadrul aparatului de specialitate al Primarului Municipiului Satu Mare, însoțit de Organigramă, Statul de funcții și Regulamentul de Organizare și Funcționare.

